Imtella' Novembru 28, 2021 L-Iżrael għalaq il-fruntieri tiegħu għall-barranin minħabba ż-żieda fil-każijiet tal-COVID-19 u l-varjant il-ġdid. Il-pajjiż se jingħalaq għall-barranin mil-lejla u se jibqa' magħluq għal 14-il ġurnata. S'issa, il-pajjiż ikkonferma li għandu każ wieħed tal-varjant il-ġdid – Omicron. Huma diversi pajjiżi li waqqfu l-ivvjaġġar mill-pajjiż tal-Afrika t'Isfel. Fost dawn il-pajjiżi hemm Malta li waqfet l-ivvjaġġar minn u lejn dawn il-pajjiżi mill-bieraħ. Min-naħa tagħha, l-Afrika t'Isfel ilmentat għax qalet qed tiġi kastigata minflok imfaħħra li skopriet dan il-varjant kmieni dan ix-xahar. Il-varjant il-ġdid qed iħasseb lix-xjenzati mediċi għax jinbidel malajr u għalhekk jaf il-vaċċini eżistenti ma jkunux effiċjenti kontrih. Il-President tal-Kummissjoni Ewropea Ursula von der Leyen qalet li huma kienu qed jieħdu dan il-varjant b'serjetà kbira u ħeġġet lin-nies jieħdu t-tilqima u l-booster. L-Għaqda Dinjija tas-Saħħa qalet li l-każi ta' dan il-varjant qed jiżdiedu fi kważi l-provinċji kollha tal-Afrika t'Isfel. Apparti l-każ fil-Belġju u t-tnejn fir-Renju Unit, l-Italja u l-Ġermanja, fl-Ewropa hemm każi suspettati ta' Omicron, fir-Republika Ċeka. Il-varjant il-ġdid instab ukoll fil-Botswana u f'Hong Kong.